Predkladacia správa

	Bilaterálne vzťahy v oblasti zdravotníctva medzi Slovenskou republikou a Veľkou líbyjskou arabskou ľudovou socialistickou džamahírijou doposiaľ neboli a ani v súčasnosti nie sú zmluvne upravené. Napriek tomu, že spolupráca v oblasti zdravotníctva s touto krajinou sa vzhľadom na jej geografickú vzdialenosť realizuje sporadicky, Ministerstvo zdravotníctva SR má záujem rozvíjať s Líbyou dobré vzťahy.

	Návrh na uzatvorenie Memoranda o porozumení v zdravotníckej oblasti medzi vládou Slovenskej republiky a Najvyšším ľudovým výborom Veľkej líbyjskej arabskej ľudovej socialistickej džamahírije (ďalej len „memorandum o porozumení“) predložil iniciatívne Ministerstvu zdravotníctva SR veľvyslanec Slovenskej republiky v Tripolise Ján Bóry začiatkom februára 2007 pred uskutočnením návštevy predsedu vlády Slovenskej republiky R. Fica v Líbyi v dňoch 21. - 22. februára 2007. Predseda vlády SR vyslovil počas tejto návštevy k návrhu na podpísanie memoranda o porozumení svoj súhlas. 

Dňa 14.3. 2007 vláda Slovenskej republiky vzala na svojom rokovaní na vedomie materiál Ministerstva zahraničných vecí SR č. UV-515/2007 „Informácia o priebehu a výsledkoch oficiálnej návštevy predsedu vlády Róberta Fica vo Veľkej socialistickej ľudovej líbyjskej džamahíriji v dňoch 21. - 22. februára 2007.“ V bode 6. tohto materiálu sa ukladá Ministerstvu zdravotníctva SR v spolupráci s Ministerstvom hospodárstva SR a Ministerstvom školstva SR zabezpečiť prípravu medzivládneho memoranda o zdravotníckej spolupráci s Líbyou. 

	Zastupiteľský úrad Slovenskej republiky v Tripolise odporučil, aby gestorom memoranda o porozumení bolo Ministerstvo zdravotníctva SR. V zmysle bodu 6. vyššie citovaného materiálu Ministerstvo zdravotníctva SR vypracovalo návrh znenia memoranda o porozumení a v stanovenom termíne v júni 2007 zaslalo návrh na vyjadrenie líbyjskej strane. Líbyjská strana po opakovaných konzultáciách so zástupcami zastupiteľských úradov oboch strán do júna 2008 na tento návrh memoranda o porozumení nereagovala. Naopak, v apríli tohto roku predložila Ministerstvu zdravotníctva SR iný návrh memoranda o porozumení. Keďže Ministerstvo zdravotníctva SR trvalo na svojom pôvodne predloženom návrhu z júna 2007, Veľvyslanectvo Slovenskej republiky v Tripolise dňa 2. júla 2008 informovalo o tom, že líbyjská strana súhlasí s podpísaním predkladaného pôvodného znenia memoranda o porozumení s uplatnením jedinej pripomienky, ktorú slovenská strana akceptovala. Z článkov 1,4,5 a 6 bol vypustený text „na komerčnom základe“. 

	Navrhované memorandum o porozumení upravuje formy spolupráce zmluvných strán v oblasti zdravotníctva medzi inštitúciami, združeniami, podnikateľskými subjektmi verejného sektora a súkromného sektora na základe ich konkrétneho záujmu. Zmluvné strany budú podporovať výmeny informácií, odborníkov, realizáciu spoločných aktivít a projektov v oblasti zdravotníctva a uzavretie konkrétnych dohôd medzi zainteresovanými subjektmi, na základe ktorých sa budú môcť v Líbyi zamestnávať slovenskí zdravotnícki pracovníci. Ďalej budú zmluvné strany podporovať spoluprácu aj v oblasti zdravotnej rehabilitácie a kúpeľnej starostlivosti so zámerom liečenia líbyjských pacientov v špecializovaných zdravotníckych zariadeniach a prírodných liečebných kúpeľoch v Slovenskej republike, ako aj spoluprácu v oblasti zdravotníckeho vzdelávania. Slovenská strana umožní líbyjským záujemcom získavať vysokoškolské a špecializačné štúdium lekárov.

Memorandum o porozumení nekladie nároky na štátny rozpočet Slovenskej republiky a jeho podpísanie by umožnilo využívať finančné prostriedky na spoluprácu zo štátneho rozpočtu Líbye. Jedným z dôvodov, pre ktorý by bolo vhodné podpísanie memoranda o porozumení je skutočnosť, že Slovenská republika nie je zaradená do zoznamu krajín, s ktorými sa rozvíja spolupráca rozpočtovo krytá líbyjskou stranou. Finančné podmienky budú dohodnuté pri realizácii aktivít na základe dohody zainteresovaných subjektov.

Predkladaný návrh memoranda o porozumení zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva. Vzhľadom na skutočnosť, že predkladané memorandum o porozumení nie je medzinárodnou zmluvou  a nemá legislatívny charakter, návrh na jeho uzavretie neprešiel medzirezortným pripomienkovým konaním v širšom rozsahu, ale len v rámci dotknutých rezortov školstva, hospodárstva a zahraničných vecí Slovenskej republiky, ktoré k predmetnému návrhu neuplatnili žiadne pripomienky. 

Napriek tomu, že Ministerstvo zdravotníctva SR bolo informované o stanovisku líbyjskej strany k návrhu memoranda o spolupráci dňa 2. júla 2008, vyvíja snahu o zabezpečenie jeho podpisu počas návštevy líbyjského predsedu vlády v Slovenskej republike, ktorá sa uskutoční v dňoch 10.-11. júla 2007. 

	Návrh na uzavretie uvedeného memoranda nemá finančný, ekonomický a environmentálny vplyv na zamestnanosť a podnikateľské prostredie.